Hendrik van den Berg Seinstelsel
Meer ernstig was die mislukking van die stelsel in 1712. Die retoervloot van daardie jaar onder bevel van kommissaris J. van Steeland, het voor sononder op 11 Februarie 1713 tot agter Leeuwencop gevorder, en hoewel 'n mondelinge berig daarvan deur 'n ongenoemde persoon by die Kasteel gebring is, was daar geen sein van Leeuwencop af nie. Gedurende die nag is verskeie kanonskote op see gehoor waar die vloot op hulp gewag het. Die kanonskote was bedoel om die poshouer op Robbeneiland om 'n vuurbaken te vra, maar omdat die pos op Robbeneiland geen uitkenningsein van die Kop of die Bil gehoor of gesien het nie, wou hy nie 'n moontlike vyand help om die baai in te vaar nie. Eers met dagbreek is 11 skote van die Kop afgeskiet, en daarna het die jaarlikse retoervloot, vergesel van twee Engelse skepe die baai ingeseil. Kommissaris Van Steeland het daarna deeglik aandag gegee aan die mislukking van die seindiens. Hy het in die Breë Raad hulle onrus en agterdog, toe daar geen herkenningsteken gegee is nie, verduidelik. Hulle kon die vlagstok op die Kop sien en het geen inligting gehad oor 'n verandering in die stelsel nie.
© Copyright van den Berg Family History 2018 | All Rights Reserved | Website Design and Search Engine Optimisation (SEO) by ZAWebs | Web Hosting by ZAWebHosts | Hendrik van den Berg Seinstelsel Resources